ከፍተኛ የመንግሥት ባለሥልጣናት ከኃላፊነት ሲነሱ የሚያገኟቸው ጥቅሞችና መብቶች ላይ ማሻሻያ ሊደረግ ነው
ከኃላፊነት የሚነሱ የአገርና የመንግሥት መሪዎች፣ ከፍተኛ የመንግሥት ኃላፊዎች፣ የምክር ቤት አባላትና ዳኞች የሚያገኟቸው መብቶችና ጥቅሞችን የሚወስነው አዋጅ ላይ ማሻሻያ በማድረግ፣ ከፍተኛ የመንግሥት ባለሥልጣናት ጥቅማ ጥቅም ከፍ ሊል ነው፡፡እነዚህን ጥቅማ ጥቅምና መብቶች በተሻለ ሁኔታ ለማስከበርም በአዋጁ ላይ ማሻሻያ ለማድረግ ረቂቅ የማሻሻያ አዋጅ ለሕዝብ ተወካዮች ምክር ቤት ማክሰኞ ጥር 9 ቀን 2009 ዓ.ም. ቀርቧል፡፡ ከማሻሻያው ረቂቅ አዋጅ ጋር የተያያዘው አባሪ ሰነድ በተግባር ላይ በነበረው አዋጅ አማካይነት ከኃላፊነት የተነሱ የአገርና የመንግሥት መሪዎች፣ ዳኞችና የምክር ቤት አባላት ከኃላፊነት ሲነሱ ከችግር የራቀ ኑሮ እንዲኖሩና ለጥቃት ተጋላጭ እንዳይሆኑ ማድረጉን፣ የእነዚህን ከፍተኛ ባለሥልጣናት እውቀትና ልምድ ለመጠቀም አመቺ ሁኔታ መፍጠሩን፣ ከሁሉም በላይ ደግሞ ዴሞክራሲያዊው ዕድገትና ሽግግር ከፍተኛ አስተዋጽኦ እያበረከተ መሆኑን ይገልጻል፡፡አዋጁ ሥራ ላይ ከዋለበት ከ2001 ዓ.ም. ጀምሮ ከኃላፊነት የሚለቁ አመራሮችን በሁለት ምድብ በመክፈል ተጠቃሚ ሲያደርግ ቆይቷል፡፡ የመጀመሪያው ምድብ የአገርና የመንግሥት መሪዎች ንዑስ ምድብ ሲሆን፣ ሁለተኛው ደግሞ ሌሎች ከፍተኛ የመንግሥት ባለሥልጣናት ምድብ ነው፡፡በሥራ ላይ የሚገኘው አዋጅ ለአገርና ለመንግሥት መሪዎች (ጠቅላይ ሚኒስትር፣ አፈ ጉባዔና የጠቅላይ ፍርድ ቤት ፕሬዚዳንት) ያስጠበቃቸው መብቶችና ጥቅሞች ከከፍተኛ የመንግሥት ባለሥልጣናት ጥቅሞችና መብቶች ጋር በአንፃራዊነት ሲታይ የተሻለ በመሆኑ፣ በማሻሻያው እንዳልተካተተ አባሪ ሰነዱ ያስረዳል፡፡በመሆኑም በነባሩ አዋጅ ላይ የተደረጉት ማሻሻዎች ከኃላፊነት የሚነሱ ከፍተኛ የመንግሥት ባለሥልጣናትን የተመለከተ ነው፡፡ለእነዚህ ባለሥልጣናት በአዋጁ ውስጥ የተጠበቁ መብቶች ቢኖሩዋቸውም የመቋቋሚያ አበል፣ የሥራ ስንበት ክፍያ፣ የቤት አበልና የተሽከርካሪ አገልግሎትን በተመለከቱ ጉዳዮች ላይ ማስተካከያ እንዲደረግላቸው ማስፈለጉን ይገልጻል፡፡ በሥራ ላይ ባለው አዋጅ መሠረት ለከፍተኛ የመንግሥት ኃላፊዎች የመቋቋሚያ አበል ለመጀመሪያው የአንድ ዓመት አገልግሎት የሦስት ወራት ደመወዝ ሆኖ፣ ከአንድ ዓመት በላይ ላለው ለእያንዳንዱ ተጨማሪ የአንድ ዓመት አገልግሎት የአንድ ወር ደመወዝ እንዲታሰብ፣ በአጠቃላይ ግን ክፍያው ከአሥራ ስምንት ወራት ደመወዝ የማይበልጥ የነበረው እንዲሻሻል ተደርጓል፡፡ በዚህም መሠረት ለመጀመሪያው የአንድ ዓመት አገልግሎት የስድስት ወራት ደመወዝ ሆኖ፣ ለተጨማሪ ዓመታት በእያንዳንዱ የአንድ ወር ደመወዝ እየታከለ በአጠቃላይ ግን ከ24 ወራት ደመወዝ እንዳይበልጥ በማሻሻያው ቀርቧል፡፡የስንብት ክፍያ በሚል አርዕስት ደግሞ ለአንድ ዓመት አገልግሎት መነሻው የሦስት ወራት ደመወዝ ሆኖ፣ ተጨማሪ አገልግሎት ለሰጠ ደግሞ ለእያንዳንዱ ተጨማሪ ዓመት የአገልግሎት ዘመኑ የመጨረሻ ወር ደመወዝ አንድ ሦስተኛ እየታከለ ሲከፈል የነበረው ተሸሽሏል፡፡ በዚህም መሠረት የሦስት ወራት የሚለው የደመወዝ ክፍያ የስድስት ወራት እንዲሆን፣ አንድ ሦስተኛ የሚለው ደግሞ ሁለት ሦስተኛ እንዲሆን በማሻሻያው ቀርቧል፡፡የመኖሪያ ቤትን በተመለከተ በአንድ ሚኒስትር በአንድ የምርጫ ዘመን ወይም ግማሽ ያህሉን አገልግሎ ከኃላፊነት ከተነሳ፣ የስድስት ወራት ሙሉ የቤት ኪራይ አበልና ከአንድ የምርጫ ዘመን በላይ ካገለገለ ደግሞ ለእያንዳንዱ ዓመት የአንድ ወር የቤት ኪራይ ሁለት ሦስተኛው ይታከል የነበረው እንዲሻሻል ቀርቧል፡፡በማሻሻያውም ለሚኒስትር የዘጠኝ ወራት የቤት ኪራይ ሙሉ ወጪና ከአንድ ምርጫ ዘመን በላይ ላለው ለእያንዳንዱ ተጨማሪ አገልግሎት የአንድ ወር ክፍያ አንድ ሁለተኛው እንዲታከል ቀርቧል፡፡ማሻሻያው ለዝርዝር ዕይታ ለሚመለከተው ቋሚ ኮሚቴ ተመርቷል፡፡            